Grønlandskommissionen af 1835
Grønlandskommissionen af 1835 var den anden af en række grønlandskkommissioner, som gennem 250 år er blevet nedsat af de danske myndigheder.
Kommissionen påbegyndte sit arbejde i april 1835, og i sit virke frem til 1840 afgav den løbende indstillinger om ændring af forskellige forhold i Grønland. Flere af kommissionens anbefalinger fik væsentlig indflydelse på udformningen af det koloniale styre.
Et af kommissionens formål var at undersøge, hvorvidt frihandelen i Grønland kunne øges. I kommissionens betænkning gik flertallet ind for at bevare det danske handelsmonopol. Monopolet blev stadfæstet ved kongelig resolution af 1844 og blev først ophævet i 1950.
Kommissionen afgav flere anbefalinger til, hvordan den grønlandske befolkning kunne inddrages i de koloniale aktiviteter. Mange af disse forslag blev realiseret. Eksempelvis fik grønlændere i 1836 for første gang adgang til at få kakkelovne i deres boliger.
I 1840 fik mange af kolonierne en skolebygning. Allerede i 1838 blev skoleundervisningen udbygget med geografi som et nyt fag, og i begyndelsen af 1840 blev faget regning betydelig forbedret med nye regnebøger på grønlandsk.
I 1845 etablerede de koloniale myndigheder et sundhedssystem for grønlændere.
Fra 1836 var de første grønlændere blevet sendt på uddannelse i Danmark. Med etableringen af kateketuddannelser i 1847 i Nuuk (dengang Godthaab) og i 1848 i Ilulissat (dengang Jakobshavn) blev de første uddannelsesmuligheder i Grønland etableret.
Forstanderskaberne blev desuden etableret i 1857, i begyndelsen som et forsøg, men fra 1861-1862 blev de gjort permanente.